**MEDIJIMA**

**-SVIMA-**

**PODNEVNI KONCERT NA VIOLINI FRANJE KRESNIKA, ČOVJEKA KOJI JE OTKRIO TAJNU GRADNJE STRADIVARIJEVIH I GUARNERIJEVIH VIOLINA**

*Na Kresnikovoj violini svirat će Gernot Süßmuth, renomirani njemački violinist iz Berlina. Koncert se održava u sklopu izložbe Violinom iznad granica / Stradivari u Rijeci - Kresnik i Cremona, posvećene dr. Franji Kresniku. Simbolično, ovim koncertom zaokružuje se i Kresnikov europski put s najvažnijim postajama – Rijekom, Cremonom i Berlinom – ovjenčan nagradama i priznanjima.*

**U subotu, 22. veljače 2020. godine, u 12 sati, u Pomorskom i povijesnom muzeju Hrvatskog primorja Rijeka održat će se koncert na violini koju je izradio dr. Franjo Kresnik, umjetnik i znanstvenik koji se prije stotinjak godina više nego itko prije ili poslije njega približio nenadmašnom misteriju gradnje Stradivarijevih i Guarnerijevih violina.**

**Riječkoj će publici Kresnikovu violinu predstaviti Gernot Süßmuth na koncertu u sklopu izložbe Violinom iznad granica / Stradivari u Rijeci – Kresnik i Cremona, koja je dio projekta Europske prijestolnice kulture, programskog pravca Doba moći.**

Renomirani njemački violinist iz Berlina nastupao je u Hrvatskoj više puta. Čest je gost festivala Samoborska glazbena jesen, gdje je 2015. imao priliku prvi put vidjeti i isprobati Kresnikovu violinu izloženu u sklopu Festivala. Oduševljen violinom, nastupio je upravo svirajući na tom instrumentu.

Gernot Süßmuth je violinist koji je svoju glazbenu karijeru sa samo devet godina kada prvi put nastupa kao solist pred orkestrom.

Danas je umjetnički ravnatelj Komornog orkestra Europske unije, a koncertne turneje odvele su ga kao dirigenta i solista ovog ansambla kroz Njemačku, u zemlje Srednje i Južne Amerike i Englesku. Nekoliko je godina bio posvećen odgoju mladih glazbenih talenata na konzervatorijima u Berlinu i Weimaru, a 2004. godine postao je počasni profesor na Glazbenoj akademiji "Franz Liszt" Weimar.

Ulaz na koncert je slobodan.

Inače, tijekom izložbe Violinom iznad granica / Stradivari u Rijeci - Kresnik i Cremona održano je ili će se održati ukupno četiri koncerta na kojima virtuozi na violini sviraju na Kresnikovim violinama, ali i na Stradivarijevoj te Guarnerijevoj violini.

**U čast dr. Kresniku izložba je ugostila i osam violina iz Cremone, među ostalim i po jednu violinu Antonija Stradivarija i Giuseppea Guarnerija del Gesú,** zahvaljujući partnerstvu Pomorskog i povijesnog muzeja Hrvatskog primorja Rijeka i Muzeja violina iz talijanske Cremone.

Izložba prikazuje djelo dr. Franje Kresnika koji je strastveno i uporno proučavao kremonske violine, a kasnije ih je i sam izrađivao. Rođen je u Beču, živio je u Rijeci, a posvetio se razvoju izrade violina u Cremoni. U burnom razdoblju između dva svjetska rata, živio je kao građanin Europe koji je znanje i humanost stavljao iznad granica koje je vrlo učestalo prelazio doslovno i metaforčki.

Kresnik je svoj život posvetio izučavanju rada Stardivarija i Guarnerija, što u prvoj polovici 20. stoljeća zaista nije bilo lako. No, zahvaljujući upornosti, ostvario je izuzetne rezultate i postao čovjek koji čita violine - *Un uomo che legge i violini*, kako su ga tada nazivali.

Uz sve to, Kresnik je bio i cijenjeni liječnik, poznat i po tome da svoje medicinske usluge često nije naplaćivao siromašnim pacijentima.

Nekoliko je stvari po kojima će Kresnik ostati upamćen u glazbenoj povijesti – kopijama Guarnerijevih instrumenata, vlastitom tipu violine koji je izrađivao, svojim studijama o laku, te posebice po dugogodišnjem proučavanju konstrukcije kremonskih violina kojim je razotkrio, odnosno bolje rečeno srušio mit o „tajni“ umijeća velikih majstora. Temeljito proučivši građu vezanu uz kremonske violine i kremonske graditelje iz obitelji Amati, Stradivari i Guarneri i njihove principe konstrukcije, zaključio je da tajna za kojom su mnogi tragali ne postoji, već da rezultat ovisi o temeljitom poznavanju akustičkih zakonitosti, koje se ne mogu opažati bez dugog iskustva, te o trudu i nadarenosti graditelja.

Na izložbi su izloženi predmeti iz Kresnikove ostavštine te kremonske violine - Stradivari Lam ex Scotland University i Guarneri Principe Doria obje iz 1734.; četiri pobjednička instrumenta s natječajne izložbe 1937., violina kresnikova učenika Carla Schiavija te njegova učenika Pietra Tatara.

**Autori izložbe su Tamara Mataija, Faust Cacciatore i Tea Perinčić. Autori dizajna izložbe su Sanjin Kunić i Nikolina Radić Štivić.** Generalni pokrovitelj izložbe je Generalni konzulat Italije u Rijeci uz podršku Talijanske Unije, Festivala Kvarner, tvrtke Infobip iz Vodnjana i tvrtke Prostorija iz Svetog Križa Začretje. Izložba se sufinancira sredstvima Ministarstva turizma RH, Ministarstva kulture RH, Primorsko-goranske županije i Grada Rijeke.

Kremonske violine u Rijeci bit će izložene do 8. ožujka 2020., kada će ih zamijeniti instrumenti i ostala građa iz fundusa PPMHP-a. Izložba Violinom iznad granica / Stradivari u Rijeci - Kresnik i Cremona ostaje otvorena do siječnja 2021.

**Izložba** **Violinom iznad granica / Stradivari u Rijeci - Kresnik i Cremona** dio je projekta Europske prijestolnice kulture, programskog pravca Doba moći. Riječ je o drugoj po redu izložbi programa Pomorskog i povijesnog muzeja Hrvatskog primorja Rijeka *Granice - između reda i kaosa* koji se provodi u sklopu Europske prijestolnice kulture.

Rijeka i teme koje su obilježile grad nalaze se u polazištu programske cjeline Doba moći, no program obuhvaća i moćna razdoblja Europe. Rijeka, u tom kontekstu, zahvaljujući svojoj burnoj povijesti i sadašnjem trenutku može predstavljati Europu u malom. Tako se izložba o Izložba o Franji Kresniku odlično uklapa u tu priču budući da govori o čovjeku koji je svojim životom i radom, pa tako i vrijednim naslijeđem koje je ostavio iza sebe, svakako ostavio dubok trag u riječkoj povijesti, ali postao dijelom svjetske glazbene baštine.

Unaprijed zahvaljujem na objavi i srdačno vas pozdravljam.

Iva Balen

Rijeka 2020

mob: 099 312 54 89

email: iva.balen@rijeka.hr